هاکان فیدان: دەمانهەوێت #عێراق، #پەکەکە وەک رێکخراوی تیرۆریستی بناسێنێت

وەزیرانی دەرەوەی #تورکیا و عێراق لە بەغدا کۆبوونەوە و دواتر لە کۆنفرانسێکی رۆژنامەڤانیی هاوبەشدا لەبارەی هەندێک پرس قسەیان کرد. هاکان فیدان داوای لە عێراق کرد پەکەکە بە رێکخراوی تیرۆریستی بناسێنێت.

لە کۆنگرە رۆژنامەڤانییەکەدا د.فوئاد حوسێن، وەزیری دەرەوەی عێراق رایگەیاند: "لە کۆبوونەوەی ئەمڕۆدا تیشکمان خستە سەر دۆخ و پێشهاتەکان، بەتایبەتی دۆخی سووریا. لەمبارەیەوە لێکتێگەیشتنی روون لەنێوان هەردوو وڵاتدا سەبارەت بە چۆنیەتی مامەڵەکردن لەگەڵ دۆخی نوێی #سووریا هەیە. لە پەیوەندیی بەردەوامیشداین لەگەڵ بەرپرسانی نوێی دیمەشق. هەوڵ دەدەین لە زۆر بواردا هاوئاهەنگیمان هەبێت."

فوئاد حوسێن گوتیشی: "هەر لە کۆبوونەوەکەدا گفتوگۆمان لەبارەی دۆخی ئەمنی کرد، بەتایبەتی دۆخی تیرۆریستانی #داعش لەنێوان سنوورەکانی عێراق و سووریا و هاوئاهەنگیکردن لەگەڵ دەسەڵاتی نوێی #دیمەشق سەبارەت بەم بابەتە."

22ـی نیسانی 2024، رەجەب تەیب #ئەردۆغان، سەرۆککۆماری تورکیا و محەممەد شیاع سوودانی 27 رێککەوتن و یاداشتنامەی لێکتێگەیشتنیان واژۆکرد. وەزیری دەرەوەی عێراق دەڵێت، "گفتوگۆمان لەبارەی میکانیزمی چۆنییەتی جێبەجێکردنی ئەو یاداشتە و لێکێگەیشتنانە کرد. پانتاییەکی فراوانی کاری هاوبەشیش لە بوارەکانی وزە، بەڕێوەبردنی ئاو، بازرگانی، بانکی، دارایی و کۆمپانیاکانی کەرتی تایبەت هەیە."

لای خۆیەوە هاکان فیدان، وەزیری دەرەوەی تورکیا رایگەیاند: "عێراق دراوسێیەکی زۆر گرنگە بۆ ئێمە. سەروەری، ئاسایش و سەقامگیریی عێراق بەلای ئێمەوە زۆر گرنگە".

بە بڕوای هاکان فیدان، پەکەکە زیان بە سەروەریی خاکی عێراق دەگەیەنێت و دەڵێت، "هەڕەشەی مەترسیداری بۆ سەر ئاسایشی نیشتیمانی دروستکردووە؛ هەروەها تورکیا، عێراق و سووریاشی بە ئامانج گرتووە."

وەزیری دەرەوەی تورکیا داوای کرد کە لە پێناوی داهاتووی ناوچەکە و ئارامیی گەلەکانیان، هەوڵی هاوبەش بدەن و گوتیشی: "دەبێت هەموو تواناکانمان یەکبخەین و داعش و پەکەکە لەنێوببەین."

هاکان فیدان زیاتر لە بارەی #پارتی_کرێکارانی_کوردستان (پەکەکە) و هەڵوێستی عێراق لەو بارەیەوە قسەی کرد و رایگەیاند، حکومەتی عێراق، پەکەکەی بە رێکخراوی قەدەخەکراو ناساندووە، بەڵام "چاوەڕوانیی کۆتاییمان لە عێراق ئەوەیە وەک رێکخراوی تیرۆریستیش بیناسێنێت''.